《卖花声 雨夜独坐》
清代·郑莲孙

恼煞落梅天。细雨连绵。通宵不住洒连纤。罗帐低垂屏半掩，独坐灯前。

香饼鸭炉添。倦倚疏帘。芭蕉敲碎绿窗烟。迟漏疏钟闻断续，恐不成眠。

作者简介：佩香年十四工诗善画，词学三李，其吟稿为许听樵孝廉携至都门，云林嘱余采入诗话，爰得披读。秀逸之气，扑人眉宇，再加数年学力，他日造诣精进，树帜吟坛，足张吾辈矣。